《二郎神 咏黄石榴花》
清代·董俞

绯衣阿醋。忽改做、道家装束。看满额鹅黄，天然雅淡，绝胜猩红鸭绿。

堪与姚家称娣姒，真一样、娇姿绝俗。有林外黄鹂，飞来一色，繁枝如簇。

空谷。尽堪长日，伴人幽独。似憔悴恹恹，霍娘病起，瘦比篱边丛菊。

插向云鬟，金钗掩映，不是丹葩秾郁。想飞霜，一夜秋苞，拆尽珀珠盈掬。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。